b'\n_START_ARTICLE_\n\xc3\x84\xc3\xa4nitekstitys\n_START_PARAGRAPH_\n\xc3\x84\xc3\xa4nitekstitys on digi-tv-palvelu, jossa vieraskielisten ohjelmien tekstitykset muunnetaan synteettiseksi puheeksi. Suomessa \xc3\xa4\xc3\xa4nitekstitys otettiin virallisesti k\xc3\xa4ytt\xc3\xb6\xc3\xb6n 29. elokuuta 2005 Yleisradion Yle TV1-kanavalla. Palvelu on ainutlaatuinen koko maailmassa. \xc3\x84\xc3\xa4nitekstityst\xc3\xa4 ovat kehitt\xc3\xa4neet N\xc3\xa4k\xc3\xb6vammaisten Keskusliitto ry ja Yleisradio, ja se on osa liikenne- ja viestint\xc3\xa4ministeri\xc3\xb6n ArviD-hanketta. \xc3\x84\xc3\xa4nitekstityksess\xc3\xa4 k\xc3\xa4ytett\xc3\xa4v\xc3\xa4n puhesyntetisaattorin valmistaja on Bitlips, joka on yksi johtavista suomenkielisten puhesynteesituotteiden kehitt\xc3\xa4jist\xc3\xa4. N\xc3\xa4k\xc3\xb6vammaisten lis\xc3\xa4ksi palvelusta hy\xc3\xb6tyv\xc3\xa4t lukemisesteiset._NEWLINE_Toimiakseen \xc3\xa4\xc3\xa4nitekstitys vaatii digi-tv-vastaanottimen, josta voi valita hollanninkielisen \xc3\xa4\xc3\xa4niraidan. T\xc3\xa4m\xc3\xa4 raita on valittu siksi, ett\xc3\xa4 Suomessa ei l\xc3\xa4hetet\xc3\xa4 hollanninkielisi\xc3\xa4 ohjelmia, eik\xc3\xa4 \xc3\xa4\xc3\xa4nitekstitykselle ole omaa raitaansa. Kun vastaanottimesta on valittu ensisijaiseksi \xc3\xa4\xc3\xa4niraidaksi hollanti, \xc3\xa4\xc3\xa4nitekstitetyt ohjelmat kuuluvat automaattisesti suomenkielisen\xc3\xa4 synteettisen\xc3\xa4 puheena. Ohjelman alkuper\xc3\xa4iset \xc3\xa4\xc3\xa4net kuuluvat taustalla sopivalla voimakkuudella.'